### NN 21/2025 (7.2.2025.), Odluka o davanju posebne upotrebe pomorskog dobra u svrhu gradnje i korištenja oborinske odvodnje s podmorskim ispustom na dijelu k.o. Sukošan, Općina Sukošan

VLADA REPUBLIKE HRVATSKE

185

Na temelju članka 46. stavka 3. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 6. veljače 2025. donijela

ODLUKU

O DAVANJU POSEBNE UPOTREBE POMORSKOG DOBRA U SVRHU GRADNJE I KORIŠTENJA OBORINSKE ODVODNJE S PODMORSKIM ISPUSTOM NA DIJELU k.o. SUKOŠAN, OPĆINA SUKOŠAN

I.

Vlada Republike Hrvatske (u daljnjem tekstu: Davatelj), na temelju zahtjeva trgovačkog društva Hrvatske ceste d.o.o. iz Zagreba, Vončina 3, OIB: 55545787885 (u daljnjem tekstu: Ovlaštenik), daje Ovlašteniku pravo posebne upotrebe pomorskog dobra u svrhu gradnje i korištenja oborinske odvodnje s podmorskim ispustom na dijelu k.o. Sukošan, Općina Sukošan, u skladu s Lokacijskom dozvolom, klasa: UP/I-350-05/21-01/000030, urbroj: 2198-07/11-22-0014, od 24. siječnja 2022. i Rješenjem o ispravku pogreške, klasa: UP/I-350-05/21-01/000030, URBROJ: 2198-07-05/1-23-0018, od 17. travnja 2023., koji se nalaze u Prilogu 1. ove Odluke i njezin su sastavni dio, a ne objavljuju se u »Narodnim novinama«.

II.

Pomorsko dobro koje se daje na posebnu upotrebu u svrhu gradnje i korištenja oborinske odvodnje s podmorskim ispustom na dijelu k.o. Sukošan, Općina Sukošan, obuhvaća dio kopna na dijelu k.o. Sukošan te dio podmorja za postavljanje podmorskog ispusta.

Područje pomorskog dobra koje se daje na posebnu upotrebu obilježeno je poligonom točaka izraženim u HTRS96/TM koordinatnom sustavu kako slijedi:

|  |  |  |
| --- | --- | --- |
| BROJ TOČKE | E | N |
| 1 | 404456.10 | 4880016.26 |
| 2 | 404462.29 | 4880003.99 |
| 3 | 404445.45 | 4879979.65 |
| 4 | 404420.90 | 4879967.01 |
| 5 | 404422.97 | 4879963.78 |
| 6 | 404388.53 | 4879904.29 |
| 7 | 404322.71 | 4879790.60 |
| 8 | 404312.23 | 4879796.65 |
| 9 | 404363.14 | 4879898.40 |
| 10 | 404386.36 | 4879945.00 |
| 11 | 404394.85 | 4879962.05 |
| 12 | 404416.35 | 4879975.09 |
| 13 | 404435.41 | 4879986.65 |

III.

Ukupna površina pomorskog dobra koje se daje na posebnu upotrebu iznosi 4.274 m², a sve kako je prikazano na grafičkoj podlozi koju je izradio Ured ovlaštenog inženjera geodezije Vicko Burčul, koja se nalazi u Prilogu 2. ove Odluke i njezin je sastavni dio, a ne objavljuje se u »Narodnim novinama«.

IV.

Davatelj daje na posebnu upotrebu pomorsko dobro navedeno u točki II. ove Odluke Ovlašteniku na razdoblje od 35 godina, računajući od dana sklapanja ugovora o posebnoj upotrebi iz točke VII. ove Odluke.

V.

Ovlaštenik se obvezuje da će pomorsko dobro koje ovom Odlukom dobiva na posebnu upotrebu koristiti isključivo u svrhu gradnje i korištenja oborinske odvodnje s podmorskim ispustom na dijelu k.o. Sukošan, Općina Sukošan.

Ovlaštenik je dužan izvesti radove sukladno Lokacijskoj dozvoli iz točke I. ove Odluke u dijelu koji se odnosi na izgradnju oborinske odvodnje s podmorskim ispustom.

Ovlaštenik je ovlašten i dužan u roku ne dužem od tri godine od dana sklapanja ugovora o posebnoj upotrebi iz točke VII. ove Odluke izvesti radove i predati Davatelju uporabnu dozvolu.

Ovlaštenik je dužan koristiti pomorsko dobro sukladno Zakonu o pomorskom dobru i morskim lukama te drugim zakonima i podzakonskim aktima iz područja sigurnosti plovidbe, zaštite okoliša, prostornog uređenja i gradnje i to na taj način koji će osigurati zaštitu okoliša.

Ovlaštenik je dužan za svaku daljnju gradnju i rekonstrukciju na pomorskom dobru iz točke II. ove Odluke u redovnoj proceduri zatražiti prethodnu suglasnost Davatelja te dozvole sukladno propisima koji uređuju prostorno uređenje i gradnju.

VI.

Za posebnu upotrebu pomorskog dobra navedenog u točki II. ove Odluke, Ovlaštenik se obvezuje da će uredno plaćati Davatelju godišnju naknadu za posebnu upotrebu pomorskog dobra u iznosu od 0,10 eura po m² zauzete površine pomorskog dobra, s time da će se iznos naknade nakon pete godine povećavati svakih 5 godina za 0,01 euro po m² zauzetog pomorskog dobra.

Naknada iz stavka 1. ove točke plaća se unaprijed za tekuću godinu, najkasnije do 30. travnja:

− za godinu u kojoj je dana posebna upotreba i za godinu u kojoj posebna upotreba istječe, naknada se plaća razmjerno mjesecima upotrebe

− za početnu godinu naknada se plaća u roku od 45 dana od dana sklapanja ugovora o posebnoj upotrebi pomorskog dobra.

VII.

Na temelju ove Odluke ovlašćuje se ministar mora, prometa i infrastrukture da u roku od 90 dana od dana izvršnosti ove Odluke sklopi upravni ugovor o posebnoj upotrebi pomorskog dobra (u daljnjem tekstu: Ugovor) iz točke II. ove Odluke, kojim će se detaljno urediti ovlaštenja Davatelja te prava i obveze Ovlaštenika.

Ako se u roku iz stavka 1. ove točke ne sklopi Ugovor, ova Odluka se ukida.

VIII.

Ovlaštenik je dužan prije sklapanja Ugovora Davatelju dostaviti zadužnice u korist Republike Hrvatske – Ministarstva mora, prometa i infrastrukture na iznos od dvije godišnje naknade za posebnu upotrebu pomorskog dobra, u ukupnom iznosu od 854,80 eura, kao instrumente osiguranja naplate naknade te za naknadu štete koja može nastati zbog neispunjenja obveza iz Ugovora.

IX.

Ova Odluka objavit će se u »Narodnim novinama«.

Obrazloženje

Sukladno članku 46. stavku 3. Zakona o pomorskom dobru i morskim lukama (»Narodne novine«, broj 83/23., u daljnjem tekstu: Zakon), Vlada Republike Hrvatske donosi odluku o posebnoj upotrebi i/ili gradnji na pomorskom dobru za građevine i druge zahvate u prostoru od interesa i značaja za Republiku Hrvatsku u trajanju do 50 godina.

Sukladno članku 45. stavku 1. točki 2. Zakona posebna upotreba je upotreba infrastrukture koja može uključivati gradnju infrastrukture koja se dijelom nalazi na pomorskom dobru i čija je izgradnja uređena posebnim propisom, a može se graditi na pomorskom dobru i lučkom području (mostovi, vodovodna, kanalizacijska, energetska i dr.).

Člankom 46. stavkom 1. Zakona određeno je da se odluka o posebnoj upotrebi donosi na zahtjev u upravnom postupku.

S obzirom na to da se područje posebne upotrebe jednim dijelom nalazi na području luke posebne namjene – luke nautičkog turizma Dalmacija te uključuje područje državne ceste, Zadarska županija proslijedila je na nadležno postupanje Ministarstvu mora, prometa i infrastrukture zaprimljeni zahtjev za posebnu upotrebu pomorskog dobra koji je podnijelo trgovačko društvo Hrvatske ceste d.o.o.

Naime, u sklopu rekonstrukcije dijela državne ceste D8 dužine 2,43 km od izlaza iz Bibinja do centra Sukošana potrebno je izgraditi novi sustav odvodnje oborinske vode s obzirom na to da postojeći sustav oborinske kanalizacije nije dostatan za prihvat dodatne količine oborinskih voda. Sustavom odvodnje se rješava odvođenje sveukupnih količina oborinskih voda s prometnice te se najkraćim putem odvodi do recipijenta, tj. mora, a topografija terena uvjetovala je da se podmorski ispust izgradi na području luke posebne namjene – luke nautičkog turizma Dalmacija.

Za navedeni zahvat u prostoru rekonstrukcije dijela državne ceste D8 i izgradnju oborinske odvodnje s podmorskim ispustom izdana je Lokacijska dozvola, klasa: UP/I-350-05/21-01/000030, urbroj: 2198-07/11-22-0014, od 24. siječnja 2022. i Rješenje o ispravku pogreške, klasa: UP/I-350-05/21-01/000030, urbroj: 2198-07-05/1-23-0018, od 17. travnja 2023. Približna duljina oborinske odvodnje s podmorskim ispustom koja će biti izgrađena na pomorskom dobru iznosi cca 180 metara, a točna duljina odredit će se u glavnom projektu.

Pomorsko dobro koje se daje na posebnu upotrebu obuhvaća u kopnenom dijelu dio k.č. 6914/1 i dio k.č. 9970/1, sve k.o. Sukošan te dio mora. K.č. 9970/1 upisana je kao pomorsko dobro u zk ulošku br. 6300 Općinskog suda u Zadru, Zemljišnoknjižnog odjela Zadar. K.č. 6914/1 također je upisana kao pomorsko dobro u zk ulošku br. 6297 Općinskog suda u Zadru, Zemljišnoknjižnog odjela Zadar. S obzirom na to da se ova čestica nalazi unutar obuhvata luke nautičkog turizma koju koristi trgovačko društvo Marina Dalmacija d.o.o. na temelju Odluke Vlade Republike Hrvatske o koncesiji pomorskog dobra u svrhu gospodarskog korištenja luke posebne namjene – luke nautičkog turizma Dalmacija (»Narodne novine«, br. 138/98. i 96/10.) i sklopljenog Ugovora, isto društvo dostavilo je očitovanje da je suglasno s izvedbom podmorskog ispusta.

Ukupna površina pomorskog dobra koje se daje na posebnu upotrebu iznosi 4.274 m² od čega površina kopnenog dijela iznosi 986 m², a površina morskog dijela iznosi 3.288 m². Posebna upotreba daje se na vremensko razdoblje od 35 godina, računajući od dana sklapanja Ugovora.

Naknada za posebnu upotrebu pomorskog dobra iznosi 0,10 eura po m² zauzetog pomorskog dobra, odnosno 427,40 eura godišnje, s time da će se iznos naknade nakon pete godine povećavati svakih 5 godina za 0,01 euro po m² zauzetog pomorskog dobra.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/01

Urbroj: 50301-27/22-25-2

Zagreb, 6. veljače 2025.

Predsjednik
 mr. sc. Andrej Plenković, v. r.